หุ้นยุโรปเปิดตลาดแดนบวก จับตาเจรจาหนี้กรีซ-ประชุมอีซีบี
ตลาดหุ้นยุโรปเปิดตลาดปรับตัวขึ้นในวันนี้ โดยนักลงทุนต่างรอดูผลการเจรจาเรื่องหนี้กรีซ และการประชุมของธนาคารกลางยุโรปคืนนี้ตามเวลาไทย
3 มิ.ย. 2558

สำนักข่าวอินโฟเควสท์ รายงานตลาดหุ้นยุโรปเปิดตลาดปรับตัวขึ้นในวันนี้ โดยนักลงทุนต่างรอดูผลการเจรจาเรื่องหนี้กรีซ และการประชุมของธนาคารกลางยุโรปคืนนี้ตามเวลาไทย
ดัชนี Stoxx Europe 600 บวก 0.2% แตะ 397.2 เมื่อเวลา 8.10 น.ตามเวลาลอนดอน
ดัชนี CAC-40 ตลาดหุ้นฝรั่งเศสเปิดวันนี้ที่ 5,016.37 จุด เพิ่มขึ้น 11.91 จุด, +0.24% ส่วนดัชนี DAX ตลาดหุ้นเยอรมันเปิดวันนี้ที่ 11,359.80 จุด เพิ่มขึ้น 31.00 จุด, +0.27% หุ้น Dufry ดีดตัว 2.3% ส่วนหุ้นซินเจนต้า ดีดตัว 1.9%
นายกรัฐมนตรีอเล็กซิส ซิปราสของกรีซ มีกำหนดจะเดินทางไปยังกรุงบรัสเซลส์ในวันนี้  เพื่อหารือกับบรรดาเจ้าหนี้เกี่ยวกับข้อเสนอของรัฐบาลกรีซในการคลี่คลายวิกฤตหนี้สิน ซึ่งกรีซหวังที่จะปลดล็อคเงินช่วยเหลือ
เจ้าหน้าที่กรีซรายหนึ่งกล่าวว่า นายฌอง-คล้อด ยุงเกอร์ ประธานกรรมาธิการยุโรป (EC) ได้เชิญนายซิปราสให้เดินทางมายังกรุงบรัสเซลส์ โดยทั้งสองจะมีการหารือกันในช่วงเย็นวันนี้ ตามเวลาท้องถิ่น